  Виталий Пронин Россиысь Президентлэн Владимир Путинлэн таукаронэныз пусъемын Удмурт кун университетысь профессор, этнограф Владимир Владыкин. Та сярысь распоряжение кутэмын 4-тӥ феврале 2020-тӥ арын. В. Владыкин таӵе данъет басьтӥз эскерон ужъёсыз, наукаез азинтонын трос аръёс ӵоже ужамез понна. Таӵе данъетъёс басьтэмын на Россиысь эшшо 21 адями. Соос пӧлын тодосчиос, улосъёслэн кивалтӥсьёссы, огшоры трактористъёс но трос мукетъёсыз. Владимир Владыкин вордӥськемын 1943-тӥ арын 20-тӥ мартэ. Тодмо этнограф, история наукаосъя доктор, профессор, Удмуртиысь наука удысысь дано ужась, Удмуртилэн Кун премиезлэн лауреатэз, Россиысь вылӥ тодон-валан сётон удысысь дано ужась, Удмуртилэн дано гражданинэз. Со этнографиен герӟаськем 200 пала ужъёслэн авторез, соос берыктэмын но печатламын Россиысь но кунгож сьӧрысь уно энциклопедической бичетъёсы.  